### NN 8/2026 (23.1.2026.), Odluka o naknadi za razvoj društva Moslavina d.o.o.

Moslavina d.o.o.

59

Na temelju članka 52. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19 i 36/24), članka 23. stavka 1. podstavka 4. Zakona o vodnim uslugama (»Narodne novine« 66/19) i članka 33. Društvenog ugovora, Skupština trgovačkog društva Moslavine d.o.o. na sjednici održanoj dana 21. siječnja 2026. godine dvostrukom većinom glasova u skladu s čl. 33 Društvenog ugovora i člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Moslavine d.o.o. (dalje u tekstu: javni isporučitelj vodnih usluga) koje čine područja Grada Kutina, Grada Popovače, Grad Novska, Općine Velika Ludina, Općina Lipovljani, Općina Jasenovac i Općina Hrvatska Dubica naplaćuje se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe odnosno vodne usluge javne odvodnje.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Za korisnike vodnih usluga priključene na sustav javne odvodnje koji nisu priključeni na sustav javne vodoopskrbe osnovica naknade za razvoj je jedinica mjere kubični metar (m3) obračunate vodne usluge javne odvodnje.

Članak 4.

Naknada za razvoj uvodi se u zajedničkom i posebnom dijelu.

Članak 5.

Zajednički dio naknade za razvoj uvodi se u visini od 0,05 €/m3.

Članak 6.

Posebni dio naknade za razvoj uvodi se za područje svake zasebne jedinice lokalne samouprave, u visini kako slijedi:

|  |  |  |  |
| --- | --- | --- | --- |
|  | Jedinica lokalne samouprave | Kategorija  obveznika | Tarifa naknade za razvoj €/m3 |
| 1. | Grad Kutina | Kućanstva | 0,35 |
| Poslovni korisnici | 0,55 |
| 2. | Grad Popovača | Kućanstva | 0,35 |
| Poslovni korisnici | 0,55 |
| 3. | Grad Novska | Kućanstva | 0,15 |
| Poslovni korisnici | 0,15 |
| 4. | Općina Velika Ludina | Kućanstva | 0,35 |
| Poslovni korisnici | 0,55 |
| 5. | Općina Lipovljani | Kućanstva | 0,15 |
| Poslovni korisnici | 0,15 |
| 6. | Općina Jasenovac | Kućanstva | 0,15 |
| Poslovni korisnici | 0,15 |
| 7. | Općina Hrvatska Dubica | Kućanstva | 0,15 |
| Poslovni korisnici | 0,15 |

Kategorije obveznika naknade za razvoj, u smislu ove Odluke, su kućanstva i poslovni korisnici.

Značenje izraza kućanstva i poslovni korisnici propisano je Uredbom o metodologiji za određivanje cijena vodnih usluga (»Narodne novine«, broj 70/23).

Članak 7.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 8.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 9.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2025. – 2028. godine, koji je objavljen na internetskoj stranici isporučitelja vodnih usluga.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu), izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinskopravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinskopravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 10.

Nadzor nad obračunom i naplatom naknada za razvoj provodi ekonomski sektor.

Članak 11.

Stupanjem na snagu ove Odluke, prestaje važiti:

1. Odluka o naknadi za razvoj društva Moslavine d.o.o. od 20. kolovoza 2024. urbroj: 3642/2024 objavljena u »Narodnim novinama« broj 102/2024.

Članak 12.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 13.

Ova Odluka objavljuje se u »Narodnim novinama« i stupa na snagu kasnijim od sljedećih datuma: 1. veljače 2026. ili osmoga dana od dana objave u »Narodnim novinama«.

Urbroj: 189/2026

Kutina, 21. siječnja 2026.

Predsjednik
 Skupštine Moslavina d.o.o.
 Dražen Pavlović, v. r.